Εκθεση

για τις δημοσιονομικές καταστάσεις του Μεταφραστικού Κέντρου των Οργάνων της Ευρωπαϊκής Ένωσης (Λουξεμβούργο) για το οικονομικό έτος που έκλεισε στις 31 Δεκεμβρίου 1998, συνοδευόμενη από τις απαντήσεις του Κέντρου

(1999/C 372/04)

ΠΙΝΑΚΑΣ ΠΕΡΙΕΧΟΜΕΝΩΝ

>ΘΕΣΗ ΠΙΝΑΚΑ>

Γνωμη του συνεδριου

1. Η παρούσα έκθεση απευθύνεται στο διοικητικό συμβούλιο του Μεταφραστικού Κέντρου των Οργάνων της Ευρωπαϊκής Ένωσης, σύμφωνα με το άρθρο 14, παράγραφος 4, του κανονισμού (ΕΚ) αριθ. 2965/94 του Συμβουλίου(1).

2. Το Συνέδριο εξέτασε τις δημοσιονομικές καταστάσεις του Μεταφραστικού Κέντρου των Οργάνων της Ευρωπαϊκής Ένωσης για το οικονομικό έτος που έκλεισε στις 31 Δεκεμβρίου 1998. Σύμφωνα με το άρθρο 14, παράγραφος 1, του κανονισμού (ΕΚ) αριθ. 2965/94 του Συμβουλίου, ο προϋπολογισμός εκτελέστηκε υπό την ευθύνη του διευθυντή. Η ευθύνη αυτή περιλαμβάνει την κατάρτιση και την παρουσίαση των δημοσιονομικών καταστάσεων(2) σύμφωνα με τις εσωτερικές δημοσιονομικές διατάξεις που προβλέπονται στο άρθρο 15 του κανονισμού (ΕΚ) αριθ. 2965/94 του Συμβουλίου. Το Ελεγκτικό Συνέδριο οφείλει να προβαίνει στην εξέταση αυτών των λογαριασμών βάσει του άρθρου 248 της συνθήκης για την ίδρυση της Ευρωπαϊκής Κοινότητας.

3. Το Συνέδριο πραγματοποίησε τον έλεγχό του σύμφωνα με τις μεθόδους ελέγχου και τα ελεγκτικά πρότυπά του· τα τελευταία αποτελούν προσαρμογή των γενικώς αποδεκτών διεθνών ελεγκτικών προτύπων κατά τρόπο που να αντικατοπτρίζει τον ειδικό χαρακτήρα του κοινοτικού πλαισίου. Εξέτασε επίσης τα λογιστικά έγγραφα και εφάρμοσε τις ελεγκτικές διαδικασίες που κρίθηκαν αναγκαίες σε αυτό το πλαίσιο. Το Συνέδριο έλαβε με τον έλεγχο αυτό μια εύλογη βάση για να στηρίξει τη γνώμη που διατυπώνει παρακάτω.

4. Η εξέταση αυτή επέτρεψε στο Συνέδριο να λάβει την εύλογη διαβεβαίωση ότι οι ετήσιοι λογαριασμοί για το οικονομικό έτος που έκλεισε στις 31 Δεκεμβρίου 1998 είναι αξιόπιστοι και ότι οι υποκείμενες πράξεις είναι, στο σύνολό τους, νόμιμες και κανονικές.

Κυριοτερες παρατηρησεις σχετικα με την εκτελεση του προϋπολογισμου του Μεταφραστικού Κέντρου των Οργάνων της Ευρωπαϊκής ενωσης για το οικονομικό έτος που έκλεισε στις 31 Δεκεμβρίου 1998

Προϋπολογισμός

5. Για να μπορούν να εξακριβωθούν με ακρίβεια οι χορηγήσεις που διατίθενται για τις εργασίες μετάφρασης, τις οποίες οι διάφοροι οργανισμοί και όργανα πρέπει να αναθέτουν στο Μεταφραστικό Κέντρο των Οργάνων της Ένωσης σύμφωνα με τους κανονισμούς ή τις συμβάσεις, είναι επιθυμητό να μπορεί το Κέντρο να έχει στη διάθεσή του από όλατα αντιστοιχα όργανα τις αναγκαίες πληροφορίες για να προγραμματίζει καλύτερα τις υπηρεσίες που πρέπει να παρέχει. Αυτό θα έδινε τη δυνατότητα ιδίως, προβαίνοντας σε συμφωνία μεταξύ των προβλέψεων δαπανών των οργάνων πελατών και των προβλέψεων αντίστοιχων εσόδων του Μεταφραστικού Κέντρου των Οργάνων της Ένωσης, να διορθωθούν ορισμένες διαφορές που διαπιστώθηκαν το 1998 και να καταρτίζονται στο μέλλον προϋπολογισμοί πλησιέστεροι στην πραγματικότητα.

Ταμειακά διαθέσιμα

6. Επειδή το Κέντρο δεν είχε παράσχει ποτέ στο διοικητικό συμβούλιό του τις τριμηνιαίες ταμειακές προβλέψεις που ορίζει ο δημοσιονομικός κανονισμός, δεν έχει καθοριστεί η αντιστοιχία μεταξύ του επιπέδου των ταμειακών διαθέσιμων του Μεταφραστικού Κέντρου των Οργάνων της Ένωσης και των πραγματικών αναγκών. Ωστόσο, το Συνέδριο παρατηρεί ότι η συνεπής κάλυψη των αναλήψεων υποχρεώσεων του Κέντρου δεν αιτιολογεί ούτε το μέγεθος των ταμειακών διαθέσιμων ούτε τον σχεδόν διπλασιασμό τους (ήτοι από 5,9 εκατ. ECU στις 31 Δεκεμβρίου 1997 σε 10,7 εκατ. ECU στις 31 Δεκεμβρίου 1998).

Αναλυτική λογιστική

7. Λαμβανομένων υπόψη των σημαντικών διαφορών που διαπιστώνονται μεταξύ της τιμής κόστους μιας μεταφρασμένης σελίδας, ανάλογα αν πρόκειται για εκτιμήσεις του σχεδίου προϋπολογισμού (76 ECU η σελίδα) ή για στοιχεία που προκύπτουν από το λογαριασμό διαχείρισης του Κέντρου για το οικονομικό έτος 1998 [65 ECU η σελίδα(3)], το Συνέδριο επαναλαμβάνει ότι επιθυμεί(4) να δει το Μεταφραστικό Κέντρο των Οργάνων της Ένωσης να εφοδιάζεται με μια αναλυτική λογιστική που θα του επιτρέπει να γνωρίζει, κατά οργανισμό και κατά είδος παροχής υπηρεσιών, το πραγματικό κόστος των διαφόρων υπηρεσιών που παρέχει.

Κτιριακές εγκαταστάσεις

8. Δεν σημειώθηκε καμία εξέλιξη το 1998 στην κατάσταση που παρατήρησε το Συνέδριο το 1997(5): το Μεταφραστικό Κέντρο των Οργάνων της Ένωσης εξακολουθεί να στεγάζεται στις κτιριακές εγκαταστάσεις που έθεσαν στη διάθεσή του οι λουξεμβουργιανές αρχές, χωρίς να έχει συναφθεί καμιά συμφωνία μεταξύ των ενδιαφερομένων μερών για τις ελάχιστες προϋποθέσεις χρησιμοποίησης των εγκαταστάσεων αυτών (ποσό του ενδεχομένου μισθώματος, ενοικιασθείσες επιφάνειες και εξοπλισμοί, διάρκεια του συμβολαίου...).

Η παρούσα έκθεση εγκρίθηκε από το Ελεγκτικό Συνέδριο στο Λουξεμβούργο κατά τη συνεδρίασή του της 9ης Σεπτεμβρίου 1999.

Για το Ελεγκτικό Συνέδριο

Jan O. KARLSSON

Πρόεδρος

(1) EE L 314 της 7.12.1994, σ. 1.

(2) Κατ' εφαρμογή του άρθρου 14, παράγραφος 3, του κανονισμού (ΕΚ) αριθ. 2965/94 του Συμβουλίου, οι λογαριασμοί για το σύνολο των εσόδων και των δαπανών του Κέντρου για το οικονομικό έτος 1998 καταρτίστηκαν στις 24 Μαρτίου 1999 και κατόπιν διαβιβάστηκαν στο διοικητικό συμβούλιο του Κέντρου, στην Επιτροπή και στο Ελεγκτικό Συνέδριο. Το Συνέδριο τους παρέλαβε στις 26 Μαρτίου 1999. Στους πίνακες που επισυνάπτονται στην παρούσα έκθεση παρουσιάζονται με συντετμημένη μορφή αυτές οι δημοσιονομικές καταστάσεις.

(3) Βλέπε "Λογαριασμό διαχείρισης", κεφάλαιο "Ανάλυση της δημοσιονομικής διαχείρισης", τέταρτο εδάφιο.

(4) EE C 393 της 29.12.1997, σημείο 1.6, σ. 47 και EE C 406 της 28.12.1998, σημείο 1.6, σ. 33.

(5) EE C 406 της 28.12.1998, σημείο 1.13, σ. 34.

Πίνακας 1

Ισολογισμός της 31ης Δεκεμβρίου 1998 και 1997

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

Πίνακας 2

Λογαριασμός διαχείρισης των οικονομικών ετών 1998 και 1997

>ΘΕΣΗ ΠΙΝΑΚΑ>

ΑΠΑΝΤΗΣΕΙΣ ΤΟΥ ΜΕΤΑΦΡΑΣΤΙΚΟΥ ΚΕΝΤΡΟΥ

Προϋπολογισμός

Σύμφωνα με το άρθρο 4 του κανονισμού (ΕΚ) αριθ. 2965/94 του Συμβουλίου σχετικά με τη δημιουργία Μεταφραστικού Κέντρου των Οργάνων της Ευρωπαϊκής Ένωσης, ένας αντιπρόσωπος από κάθε όργανο, οργανισμό ή θεσμικό όργανο, είναι μέλος του διοικητικού συμβουλίου (ΔΣ) και συμμετέχει στη διαδικασία του προϋπολογισμού. Επ' ευκαιρία των συνεδριάσεων του ΔΣ, οι αντιπρόσωποι αυτοί κοινοποιούν στη διεύθυνση του Κέντρου τις προβλεπόμενες ανάγκες τους. Προς συμπλήρωση της διαδικασίας αυτής, το Κέντρο θα θέσει σε εφαρμογή σύστημα έγγραφης διαβούλευσης για την αποφυγή ενδεχόμενων αποκλίσεων και την κατάρτιση προϋπολογισμών που θα είναι εγγύτερα προς την πραγματικότητα. Ωστόσο, δεδομένου ότι τα όργανα, οι οργανισμοί και τα θεσμικά όργανα έχουν τις δικές τους διαδικασίες έγκρισης και εκτέλεσης σχετικά με τον προϋπολογισμό, το Κέντρο δεν είναι σε θέση να εγγυηθεί, με ίδια μέσα, ούτε τη συνοχή των δεδομένων ούτε την αντιστοιχία τους με την πραγματικότητα.

Ταμειακά διαθέσιμα

Το υψηλό ποσό ταμειακών διαθεσίμων προκύπτει από το γεγονός ότι το Κέντρο βρίσκεται ακόμη στη φάση εκκίνησης. Κατά τη διάρκεια αυτής της περιόδου, οι ανάγκες και το ποσό των συνεισφορών ήταν αβέβαια. Το Μεταφραστικό Κέντρο θα παράσχει στο ΔΣ του τις προβλέψεις ταμειακών διαθεσίμων που καθορίζονται από το δημοσιονομικό κανονισμό και θα εφαρμόσει τα κατάλληλα μέτρα για να εξασφαλίσει τη συνετή κάλυψη των αναλαμβανομένων υποχρεώσεων.

Αναλυτική λογιστική

Όπως αναφέρεται στην απάντηση στην έκθεση σχετικά με οικονομικό έτος 1997, το Κέντρο είναι πεπεισμένο για την πρωταρχική σπουδαιότητα της θέσης σε εφαρμογή ενός αποδοτικού συστήματος λογιστικής κόστους, το οποίο θα πρέπει να ενσωματωθεί στο σύστημα λογιστικής του προϋπολογισμού (SI 2) και γενικής λογιστικής. Το Κέντρο, σε συνεργασία με τους άλλους οργανισμούς, έθεσε σε εφαρμογή το σύστημα SI 2 κατά τη διάρκεια του πρώτου τριμήνου 1999. Κατά την παρούσα περίοδο βρίσκεται στη φάση ανάπτυξης των δομοστοιχείων της γενικής και αναλυτικής λογιστικής. Το Κέντρο θα ενισχύσει το τμήμα οικονομικών ώστε να ανταποκρίνεται καλύτερα στις ανάγκες πληροφόρησης.

Κτιριακές εγκαταστάσεις

Σχετικά με το κτίριο "Nouvel Hémicycle", οι λουξεμβουργιανές αρχές υπέβαλαν πρόταση μισθωτηρίου συμβολαίου στο Κέντρο μόλις στις 29 Οκτωβρίου 1998. Το σχέδιο αυτό απετέλεσε αντικείμενο ορισμένων παρατηρήσεων εκ μέρους της Συμβουλευτικής Επιτροπής Αγορών και Συμβάσεων (ΣΕΑΣ) του Κέντρου, οι οποίες διαβιβάστηκαν στις λουξεμβουργιανές αρχές στις 17 Δεκεμβρίου 1998. Το Κέντρο αναμένει πάντοτε απάντηση εκ μέρους τους. Εξάλλου, το Κέντρο υπέβαλε στις ίδιες αρχές, στις 10 Φεβρουαρίου 1999, τα σχέδια συμφωνίας σχετικά με την έδρα και την ασφάλεια μεταξύ του Κέντρου και του Μεγάλου Δουκάτου του Λουξεμβούργου. Τέλος, το Κέντρο προέβη σε σχετική υπενθύμιση στις λουξεμβουργιανές αρχές στις 26 Μαρτίου 1999.